Avocat din Republica Moldova, flagrant într-un dosar de trafic de influență
- Nicolae Comănescu
- 22 martie 2024, 14:09
Probleme mari pentru un avocat din Republica Moldova, care a fost reținut, vineri, în flagrant, de ofițerii CNA și procurorii din Procuratura municipiului Bălți într-un dosar de trafic de influență.
Suspectul ar fi cerut de la o femeie 100 000 de lei și a primit 70 000 de lei în schimbul influențării unor magistrați din Chișinău care aveau la examinare un dosar penal pornit pe numele soțului denunțătoarei.
Avocat reținut pentru trafic de influență
Conform probelor de la dosar, avocatul ar fi susținut că îi poate determina pe judecători să recalifice cauza penală, inițiată pe numele soțului denunțătoarei pentru furt. Stabilindu-i astfel o pedeapsă mai blândă. De asemenea, acesta i-ar fi promis denunțătoarei că îi va convinge pe judecători să amâne luarea sub strajă a condamnatului până la pronunțarea unei decizii definitive pe dosar.
Astăzi, sub controlul ofițerilor CNA a fost documentat momentul transmiterii sumei de 70 000 de lei, iar avocatul a fost reținut în flagrant, fiind plasat în izolator pentru 72 de ore.
Anchetatorii desfășoară acțiuni de urmărire penală, sub conducerea procesuală a Procuraturii mun. Bălți. Avocatul a fost reținut în anul 2022 de CNA într-un dosar de trafic de influență. Cauza penală de învinuire a acestuia pentru pretinderea a 5500 de euro pentru influențarea unor decizii de judecată a fost transmisă în instanță, după cum anunță jurnal.md.
Judecător condamnat la închisoare
Altfel, săptămâna trecută un judecător din Republica Moldova a primit o condamnare de 5 ani de închisoare, după ce a pretins 15.000 de euro șpagă de la un agent economic. Magistratul, care activa în cadrul Judecătoriei Hîncești, a mai cerut 1.000 de euro și a spus că îi poate influența pe procurori.
Judecătorul ar fi pretins șpaga de la conducătorul unui agent economic pentru a influența colegi de-ai săi să găsească o soluție într-un litigiu civil. Acesta a fost reținut în momentul primirii celei de-a doua tranșe din suma inițial pretinsă, în total fiind primite 11.000 dolari din cei 15.000 dolari pretinși.
Tot în acest caz, susținând că are influență asupra procurorilor, magistratul a pretins de la conducătorul aceleiași companii 1.000 de dolari pentru a se implica în adoptarea unei decizii într-un proces penal care ar avantaja interesele respectivului agent economic. Magistratul a fost reținută în flagrant împreună cu cel care i-a oferit banii. Ambii au fost puși sub învinuite pentru două episoade de trafic de influență.